Sag anlagt den 14. august 2021 – Girardi mod EUIPO
(Sag T-497/21)
Processprog: engelsk
Parter
Sagsøger: Giovanna Paola Girardi (Madrid, Spanien) (ved advokat G. Macías Bonilla)
Sagsøgt: Den Europæiske Unions Kontor for Intellektuel Ejendomsret (EUIPO)
Sagsøgerens påstande
Driftsafdelingens meddelelse af 14. juni 2021 i sag 50057C og alle andre sager, hvori ansøgerens/rettighedshaverens registrerede adresse er uden for Den Europæiske Union, i henhold til hvilken sagsøgeren ikke kan repræsentere klienter, hvis registrerede hjemsted er uden for Den Europæiske Union, annulleres.
Det fastslås, at den praksisændring, som er indført i EUIPO’s retningslinjer, med hensyn til faglig repræsentation ved EUIPO ved spanske advokater (bilag I, afsnit 5, del A), er ulovlig.
Den Europæiske Unions Kontor for Intellektuel Ejendomsret (EUIPO) tilpligtes at betale sagsomkostningerne.
Søgsmålsgrunde og væsentligste argumenter
Til støtte for søgsmålet har sagsøgeren fremsat tre anbringender.
Første anbringende om tilsidesættelse af traktaterne, eftersom EUIPO har tilsidesat retssikkerhedsprincippet, princippet om beskyttelse af den berettigede forventning, proportionalitetsprincippet og princippet om forbud mod forskelsbehandling ved at have givet sagsøgeren meddelelse om en uregelmæssighed i bemyndigelsen til at optræde som repræsentant ved EUIPO med den begrundelse, at »abogados« i Spanien kun kan repræsentere klienter med fast bopæl i Den Europæiske Union, og klienter med fast bopæl uden for Den Europæiske Union skal repræsenteres af en faglig repræsentant med titlen »Agente Oficial de la Propiedad Industrial«.
Andet anbringende om tilsidesættelse af artikel 120 i forordning (EU) 2017/1001 1 .
Tredje anbringende om EUIPO’s manglende kompetence til at fratage spanske advokater den ret til fuldt ud og ubetinget at praktisere ved EUIPO, som de har haft siden 1996.
____________
1     Europa-Parlamentets og Rådets forordning (EU) 2017/1001 af 14.6.2017 om EU-varemærker (EUT 2017, L 154, s. 1).